Predkladacia správa

	10. novembra 2004 vláda Slovenskej republiky vzala na vedomie Informáciu o Dekáde začleňovania rómskej populácie 2005 – 2015. Uvedený materiál obsahoval komplexné informácie o výsledkoch prípravných prác Slovenskej republiky pred vstupom do Dekády začleňovania rómskej populácie 2005 – 2015 (ďalej len „Dekáda“) v Medzinárodnom riadiacom výbore Dekády, na medzinárodných pracovných stretnutiach a v národných pracovných skupinách. Materiál obsahoval vypracovaný Národný akčný plán pre jednotlivé priority Dekády: vzdelávanie, zamestnanosť, bývanie, zdravie ako aj informáciu o plánovanom otvorení Dekády. V prílohe materiál obsahoval návrh deklarácie pred stretnutím národných koordinátorov Dekády 16. novembra 2004.
Koordináciou Dekády poveril predseda vlády SR Mikuláš Dzurinda podpredsedu vlády SR pre európske záležitosti, ľudské práva a menšiny Pála Csákyho. Na stretnutí národných koordinátorov, na ktorom Slovenskú republiku reprezentovala splnomocnenkyňa vlády SR pre rómske komunity Klára Orgovánová, bolo schválené konečné znenie deklarácie, ktorej slávnostným podpisom sa Dekáda 2. februára 2005 v bulharskej Sofii otvorí.
Predkladaný Národný akčný plán Slovenskej republiky k Dekáde začleňovania rómskej populácie je konečnou verziou špecifikovaných zámerov a cieľov Slovenskej republiky k jednotlivým prioritám Dekády. Na ich vypracovaní spolupracovali jednotlivé ministerstvá, národné pracovné skupiny, experti na jednotlivé oblasti a zástupcovia slovenského Rómskeho fóra pre Dekádu. Výsledné zámery, ciele a indikátory, ich financovanie a časový harmonogram sú takto jasne definované a v súlade s  všeobecnými princípmi Dekády.
 	Slovenský Národný akčný plán sa zameriava na konkrétne aktivity v súlade so Základnými tézami koncepcie politiky vlády SR v integrácii rómskych komunít, schváleného uznesením vlády SR č. 278/2003 zo dňa 23.apríla 2003. 

Materiál v navrhovanej podobe nemá zvýšený dosah na štátny rozpočet schválený na rok 2005, keďže uvedené finančné náklady na implementáciu jednotlivých zámerov a cieľov boli zahrnuté už pri príprave štátneho rozpočtu do kapitol jednotlivých rezortov. Financovanie priorít Dekády v ďalších rozpočtových rokoch bude zabezpečované v rámci schválených limitov výdavkov príslušných rozpočtových kapitol. Materiál predpokladá pozitívny ekonomický vplyv a vplyv na zamestnanosť rómskych komunít.  Špecifikácia vplyvov je uvedená v Doložke finančných, ekonomických, environmentálnych vplyvov, vplyvov na zamestnanosť a podnikateľské prostredie